b'\n_START_ARTICLE_\nRde\xc4\x8derjava mle\xc4\x8dnica\n_START_SECTION_\nOpis\n_START_PARAGRAPH_\nRde\xc4\x8derjava mle\xc4\x8dnica je srednje velika goba, ki je sprva nekoliko sto\xc5\xbe\xc4\x8dasta, razprta pa je na temenu grbasta. Rjavo rde\xc4\x8d klobuk gobe ima premer od 3-10 cm. Po zgornji strani je nesvetle\xc4\x8d in ni nikoli sluzast, starej\xc5\xa1i primerki imajo dvignjen rob._NEWLINE_Na spodnji strani klobuka je trosovnica slonoko\xc5\xa1\xc4\x8dene barve, ki je sestavljena iz gostih neenako dolgih listi\xc4\x8dev, ki so pripeti na bet in potekajo nekoliko po betu navzdol. Stari listi\xc4\x8di postanejo rjavi, v njih pa so elipsasti mre\xc5\xbeasto grebenasti beli trosi, velikosti 7-9 x 6-8 mikronov._NEWLINE_Bet gobe je valjast, sprva poln, kasneje pa postane votel. Visok je od 3-8 cm in ima premer od 0,5 - 1,5 cm. Na spodnji strani je bet obi\xc4\x8dajno temnej\xc5\xa1e barve._NEWLINE_Meso gobe je belo do rde\xc4\x8dkasto, mo\xc4\x8dno obarvano v dni\xc5\xa1\xc4\x8du beta. Tekstura mesa je precej trda, mle\xc4\x8dek neprijetnega vonja pa je bele barve in peko\xc4\x8dega okusa.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nRde\xc4\x8derjava mle\xc4\x8dnica je raz\xc5\xa1irjena po Evropi in Severni Ameriki. Pogosto raste pod iglavci, predvsem v vi\xc5\xa1je le\xc5\xbee\xc4\x8dih vla\xc5\xbenih smrekovih gozdovih. Je razmeroma pogosta goba, ki uspeva od poletja do pozne jeseni._NEWLINE_Rde\xc4\x8derjava mle\xc4\x8dnica je pogojno u\xc5\xbeitna goba, ki lahko povzro\xc4\x8di gastrointestinalni sindrom. Prekuhana in v manj\xc5\xa1ih koli\xc4\x8dinah ni \xc5\xa1kodljiva, vendar ni preve\xc4\x8d okusna.'